ধেয়ে আসছে ঘুর্ণিঝড় ‘শক্তি’! কবে, কোথায় ল্যান্ডফল? জেনে নিন

ওয়েব ডেস্ক: বৃষ্টিতে বৃষ্টিতে কাটল পুজো। এবছর অতি ভারী বর্ষণ হয়েছে দেশজুড়ে। তবে এখনও অবধি ঘুর্ণিঝড়ের (Cyclone) প্রকোপ দেখা যায়নি চলতি বছরে। কিন্তু পুজো শেষ হতেই ঝড়ের দুঃসংবাদ নিয়ে হাজির হয়েছে হাওয়া অফিস। মৌসম ভবনের তরফে জানানো হয়েছে, আরব সাগরের উত্তর–পূর্ব অংশে একটি গভীর নিম্নচাপ তৈরি হয়েছে এবং সেটি নাকি দ্রুত শক্তি সঞ্চয় করছে। এটিই ঘুর্ণিঝড়ের রূপ নিতে পারে বলে মনে করছে মৌসম ভবন। এই ঝড়ের নাম হবে ‘শক্তি’ (Cyclone Shakti)।

ভারতীয় আবহাওয়া অধিদফতরের (IMD) সর্বশেষ আপডেট অনুযায়ী, বৃহস্পতিবার সকাল ৮টা ৩০ মিনিটে নিম্নচাপের এই সিস্টেমটি দ্বারকা থেকে প্রায় ২৪০ কিলোমিটার দক্ষিণ-পশ্চিমে এবং পোরবন্দর থেকে ২৭০ কিলোমিটার পশ্চিমে অবস্থান করছিল। বর্তমানে এটি ঘণ্টায় প্রায় ১২ কিলোমিটার বেগে উত্তর-পশ্চিম দিকে অগ্রসর হচ্ছে। আবহাওয়া দফতর জানিয়েছে, আগামী তিন ঘণ্টার মধ্যেই এই গভীর নিম্নচাপ একটি ঘূর্ণিঝড়ে পরিণত হবে।

আরও পড়ুন: সোনমের গ্রেফতারি ‘অবৈধ’,ওয়াংচুকের মুক্তির আর্জি নিয়ে সুপ্রিম কোর্টের দ্বারস্থ স্ত্রী

তবে এই নিম্নচাপ নিয়ে বঙ্গবাসীর ভয়ের কিছু নেই বলেই আপাতত মনে করা হচ্ছে। কারণ ঝড়ে পরিণত হওয়ার পর এই সিস্টেম প্রাথমিকভাবে পশ্চিমমুখী হয়ে ধীরে ধীরে দক্ষিণ-পশ্চিমের দিকে সরে যাবে। ইনস্যাট-থ্রিডি স্যাটেলাইট (INSAT-3D Satellite) থেকে পাওয়া ছবিতে ইতিমধ্যেই আরব ঘূর্ণি ধরা পড়েছে। উত্তর আরব সাগর, সংলগ্ন মধ্য আরব সাগর, কচ্ছ ও কচ্ছ উপসাগরজুড়ে মাঝারি থেকে ঘন মেঘ এবং তীব্র ঝড়বৃষ্টি হতে পারে।

এই ঘূর্ণিঝড়ের নাম হবে ‘শক্তি’। এই ঝড়ের নামটি প্রস্তাব করেছে শ্রীলঙ্কা। প্রাচীন তামিল শব্দ ‘শক্তি’-র অর্থ হল ‘ক্ষমতা’ বা ‘বল’। উল্লেখ্য, আটটি দেশ—বাংলাদেশ, ভারত, মলদ্বীপ, মায়ানমার, ওমান, পাকিস্তান, শ্রীলঙ্কা এবং থাইল্যান্ড—প্রতিটি ঘূর্ণিঝড়ের জন্য পর্যায়ক্রমে নাম প্রস্তাব করে থাকে। ২০২০ সালে নতুন করে ১৬৯টি নামের তালিকা প্রকাশিত হয়, যাতে প্রত্যেক দেশ থেকে ১৩টি করে নাম অন্তর্ভুক্ত করা হয়েছে।